
Изх. № 32 / 02.04.2008 г.    


ДО






Г-Н ПЕТЪР БЕРОН






ПРЕДСЕДАТЕЛ НА







БЪЛГАРСКА ФЕДЕРАЦИЯ ПО 







СПЕЛЕОЛОГИЯ

ОТВОРЕНО ПИСМО

УВАЖАЕМИ ГОСПОДИН БЕРОН,

Преки свидетели сме, и в БФКА постъпват сигнали от катерачи – наши членове, че в последно време, както и на 30 март 2008 г., на скалите край “Алпийска поляна” в района на Гара Лакатник група спелеолози са извършвали обучение по специфични за спелеологията техники на осигуряване и придвижване. При това са използвали пробивна техника, разрушавайки скалата чрез поставяне на спитове на места, в близост до които има поставени постоянни дълготрайни клинове.

Считаме, че обучение в пробиване на скалата и поставянето на спитове е недопустимо да се извършва по популярни за катерачите и спелеолозите места, както и на придобили известност природни обекти. Обучението в специфичните техники на придвижване може и трябва да се извършва по предварително направени надеждни установки и точки за осигуряване, каквито в посочения район има достатъчно. Обучението в пробиване на скалата, ако такова се налага, може и трябва да се извършва на отделни скални блокове, или на закътани места, в намирането на които можем да ви помогнем.

Изразявайки мнението и защитавайки интересите на катерачната общност, очакваме Вашето становище по поставения въпрос, както и действия които да спомогнат за прекратяване на подобни случаи, които пораждат никому нежелан конфликт между две общности от хора, които споделят едно и също място за изява – скалите.

Апелираме към спелеолозите, които извършват обучение или тренировъчна дейност на вече съществуващи катерачни обекти, да не правят излишни дупки в скалата. Това касае нашата и вашата сигурност. Нарушават се също етични и екологични норми. Считаме, че  с нашето предложение би се установил един толерантен режим на присъствие на скалните обекти на катерачи и спелеолози.




С УВАЖЕНИЕ,




ПРЕДСЕДАТЕЛ:






/КИРИЛ РУСЕВ/



ЗАМ.ПРЕДСЕДАТЕЛ 

И ПРЕДСЕДАТЕЛ НА  КОМИСИЯ “КАТЕРАЧНИ ОБЕКТИ”:
/НИКОЛАЙ ПЕТКОВ/






